JY LEES NOU Die perfekte speelafspraak
Jou kleuter: Bou ’n sterk lyfie
As jy ’n peuter het, gaan speelafsprake binnekort deel van jou lewe word. Hier is wat jy alles kan doen om so ’n speelmiddag ’n rasende sukses te maak.
Hierdie artikel is gepubliseer in die Julie 2016 uitgawe van Baba & Kleuter.
Waar speel hulle?
Speelafsprake vind gewoonlik by jou huis plaas, maar julle kan ook afspreek om by ’n park, in ’n koffiewinkel met ’n speelarea of selfs ’n restaurant te ontmoet.
Maak ’n punt daarvan om altyd eers te vra of daar kwaai honde, ’n swembad of visdammetjie iewers in die tuin is.
As jy die ouers nie ken nie, is dit ’n goeie plan om saam te gaan met die eerste speelafspraak, al bly jy net ’n halfuur lank.
Kyk of jy gemaklik voel met die opset. Vertrou jou instink! As jy nie gemaklik voel om jou kind alleen daar te los nie, moenie.
Moenie iemand anders se kind iewers heen neem sonder dat jy dit eers met die ma uitgeklaar het nie. Jy het dalk baie goeie voornemens om vir ’n kind McDonald’s te gaan koop terwyl die ma dit glad nie sou toelaat nie.
Ruil vooraf selfoonnommers uit en sorg dat jy jou selfoon byderhand het indien daar ’n krisis is.
’n Suksesvolle speelmiddag moet ’n definitiewe begin en einde hê. Spreek ’n duidelike tyd met die maatjie se ma af. Vir klein kindertjies van twee en drie jaar behoort ’n speelafspraak nie langer as twee uur te wees nie. Maak seker die gasvrou weet wanneer jy jou kind kom haal as jy haar alleen daar laat speel. En moenie ure laat kom nie! Onthou, jy kan ook aanbied om ’n kind huis toe te neem ná ’n speelafspraak en so is jy meer in beheer van hoe lank dit duur.
Stuur iets saam
Dit is nie regtig nodig om ’n geskenk, lekkers of kos saam te vat op ’n speelafspraak nie, maar ’n blykie van waardering dat jou kind daar mag speel, sal beslis nie ongesiens verbygaan nie! En dit hoef beslis ook nie elke keer te wees as jou kind by ’n maatjie gaan speel nie. Enigiets soos ’n pakkie aarbeie, of ’n pak malvalekkers sal werk, veral as jou kind meer gereeld by die maatjie gaan speel as wat hulle by jou huis speel.
Leer jou kind om dankie te sê ná ’n speelafspraak en sê self dankie vir die ouers – veral as julle mekaar nie gesien het met die op- en aflaai van die kinders nie.
Dinge loop verkeerd
Nie alle speelafsprake is altyd ewe suksesvol nie en soms kuier kinders eenvoudig net nie lekker by mekaar nie. As jou kind te kenne gee dat sy regtig nie lekker gespeel het nie, kan jy die ma bel en uitvind wat die probleem was. Moenie haar dwing om by ’n maatjie te gaan speel as sy nie wil nie.
Hou ’n stoute kind ’n rukkie by jou en gesels rustig oor die dag by die skool sodat jy haar aandag aftrek van wat ook al die stoute gedrag veroorsaak het. Maak ook seker dat die maatjie weet wat die reëls van die huis is. Gee dan voorbeelde soos dat hulle nie op meubels mag spring, balle in die huis gooi of in die studeerkamer mag speel nie. Stoute kinders moet in jou huis volgens dieselfde reëls behandel word as jou eie kinders.
Die huilerige kind
’n Spesifieke aktiwiteit kan dikwels maar die skuld kry vir die maatjie se ongelukkigheid. Sê altyd vir ’n huilerige maatjie dat sy haar mamma kan bel as sy gou met haar wil gesels of liewer huis toe wil gaan. ’n Kind moet nie dink sy word teen haar wil by die maatjie gehou nie.
Die honger kind
Sit gesonde peuselhappies voor soos vrugtekebabs en laat die kinders self die blokkies aan die stokkies ryg. Die idee met die stokkies werk lekker, want dit hou die kinders besig, hulle geniet dit om vir mekaar te wys wat hulle gedoen het. Tuisgemaakte springmielies is nog ’n wenner en muffins is ’n lekker alternatief vir versierde kolwyntjies.
Die raserige kind
Konsentreer op rustige aktiwiteite om ’n raserige, uitbundige kind te laat bedaar. Water is baie kalmerend: ’n Teestel of groot kom water buite met emmertjies, bootjies en gieters verrig wondere.
’n Lekker bol klei en rollers en koekievorms is ook ’n rustige aktiwiteit wat hulle laat stilsit.
Dit is ook slim om die kinders nie heel dag tot een vertrek te beperk nie. Beplan verskillende aktiwiteite in verskillende vertrekke.
Die hoofreël van ’n speelafspraak is dat dit lekker moet wees! Doen moeite om dit vir jou kind en haar maats lekker te maak by jul huis.
Sorg dat jou kind voorbereid is daarop dat ’n maatjie met sy speelgoed gaan speel sodat daar nie onnodig trane is nie.
Probeer televisie kyk vermy. Die hele punt van ’n speelmiddag is dat jou kind en ’n maatjie sosiaal kan verkeer. As hulle net voor die TV gaan sit, kan jy ewe goed die afspraak kanselleer. Los die televisie vir as die weer onverwags versleg.
Moenie die hele tyd inmeng nie, maar gryp in as jou kind nie wil deel nie of as daar ’n geveg uitbreek oor speelgoed. As jou kind ’n gunstelingspeelding het, help hom om dit vooraf veilig weg te pak. Sorg ook dat daar genoeg speelgoed is waarmee meer as een kind kan speel, soos Legoblokkies of kryte.
Die kinders moet die kamer aan die kant maak voor hulle ’n peuselhappie kan kry.
As dit jou kind se eerste speelmiddag by ’n nuwe maatjie is, doen die moeite om vooraf met die ma te gesels.
Moenie skaam wees om vir die speelmiddag-ma te sê dat jy aandring op ’n karstoeltjie nie. As sy nie een het nie, kan jy aanbied om joune saam skool toe te stuur.
As dit ’n maatjie se eerste keer by jou huis is, kan jy gerus ná ’n uur vir sy ma ’n SMS stuur om te laat weet dat alles goed verloop en waarmee die kinders besig is.
Bied ’n vinnige koppie tee aan wanneer die maatjie se ma hom kom haal. ’n Mens kan die wonderlikste vriende deur jou kinders ontdek.
Kommunikeer met die ouers van jou kind se maatjies. Sê vir hulle as jy verkies dat die kinders eerder by jou huis speel omdat jy daar is om toesig te hou, of as jy nie ’n maatjie kan terugnooi nie omdat jy werk. Baie misverstande is al met goeie kommunikasie opgelos.
Meer oor: speel
Leer jou angstige kind ontspan